พระปกเกล้าสกายพาร์กคืบหน้า 85% ขยายสัญญาครั้งที่ 1 คาดเสร็จ พ.ค.นี้
ภาพจาก :Google Mapsเมื่อวันที่ 14 เม.ย. นางวัลยา วัฒนรัตน์ รองปลัด กทม. กล่าวขณะติดตามความคืบหน้าโครงการปรับปรุงภูมิทัศน์ทางสัญจรบนโครงสร้างสะพานข้ามแม่น้ำเจ้าพระยา บริเวณช่องกลางสะพานพระปกเกล้า (พระปกเกล้าสกายพาร์ก) ว่า โครงการเริ่มต้นสัญญาวันที่ 28 มี.ค.62 สิ้นสุดสัญญาวันที่ 23 มี.ค. ระยะเวลา 360 วัน ปัจจุบันอยู่ระหว่างขยายอายุสัญญาครั้งที่ 1 เนื่องจากการส่งมอบงานล่าช้า ผลงานโดยรวมทำได้ร้อยละ 85 ปัจจุบันอยู่ระหว่างดำเนินการติดตั้งระบบไฟฟ้า ติดตั้งแนวป้องกันบนโครงสร้างสะพาน งานปรับผิวพื้นสะพาน และงานนำต้นไม้มาปลูกบนสะพาน คาดว่าจะแล้วเสร็จภายในเดือน พ.ค.โครงการปรับปรุงสะพานพระปกเกล้าสกายพาร์ก เพื่อปรับปรุงเป็นสวนสาธารณะลอยฟ้า พร้อมมุมพักผ่อน ทางเดิน ทางจักรยาน และติดตั้งลิฟต์สำหรับผู้พิการเพิ่มเติม สามารถเชื่อมต่อการเดินทางระหว่างฝั่งพระนครกับฝั่งธนบุรี พร้อมจุดชมวิวที่สวยงามกลางแม่น้ำเจ้าพระยา ส่งเสริมภูมิทัศน์ย่านกะดีจีน-คลองสาน เนื้องานเริ่มจากปลายสะพาน ฝั่งพระนครเหนือ สวนสมเด็จพระปกเกล้า เขตพระนคร ถึงปลายสะพานฝั่งธนบุรีเหนือ สวนป่าเฉลิมพระเกียรติ เขตคลองสาน ระยะทางประมาณ 280 เมตร มีทางขึ้น-ลงสะพาน 2 แห่ง โดยเป็นการปรับปรุงโครงสร้างเดิมของรางรถไฟฟ้าลาวาลินที่ดำเนินการค้างไว้.
นางวัลยา วัฒนรัตน์ รองปลัด กทม. กล่าวขณะติดตามความคืบหน้าโครงการปรับปรุงภูมิทัศน์ทางสัญจรบนโครงสร้างสะพานข้ามแม่น้ำเจ้าพระยา บริเวณช่องกลางสะพานพระปกเกล้า (พระปกเกล้าสกายพาร์ก)
สวนสาธารณะพระปกเกล้า,สวนสาธารณะลอยฟ้า,พระปกเกล้าสกายปาร์ก,ก่อสร้างสวนสาธารณะลอยฟ้า,พื้นที่สีเขียว,สะพานพระปกเกล้า,ข่าววันนี้